王顯之求名其二子曰忠厚曰忠恕
作者：李石
朝代：宋

paragraphs: 有子固可賀，無子誰爲羞。
堯聖傳世念，厲醜似己憂。
有子與無子，人事天爲謀。
王家烏衣巷，葉葉追前修。
乃翁萬卷書，一一手校讎。
厚恕命爾名，萬金美田疇。
種德日復日，藨蔉期深秋。
字表名所出，遠意孔與周。
陶公責端宣，晉人警師仇。
君家膝上郎，有如昔徐侯。
富貴二雛語，豈有卑微休。